Rosa Lund (EL), 2025-04-29:
Tak for ordet.
Vi har efterhånden brugt en del tid i den her Folketingssal på at diskutere forskellige former for hovedbeklædning, og vi har ærlig talt brugt langt mere tid, end jeg mener giver mening.
Der er mange aspekter ved det her beslutningsforslag fra Danmarksdemokraterne i dag, og jeg tror ikke, at jeg kan nå rundt om det hele, for intet er så simpelt, som det fremstilles i forslaget.
Forslaget her handler om at udvide tildækningsforbuddet, så det ikke længere kun gælder i det offentlige rum, men nu også gælder på landets grundskoler, ungdomsuddannelser og videregående uddannelser.
Formålet fra forslagsstillernes side er, at man mener, at tildækning, især burka og niqab, er skadeligt for integrationen, og at det strider imod forslagsstillernes opfattelse af danske værdier.
Nu er der jo ikke noget, der dokumenterer, at tørklædet eller anden religiøs hovedbeklædning i sig selv er skadelig for integrationen, men lad nu det ligge.
Det, der er skadeligt for integrationen, er til gengæld, når vi som samfund laver regler, der dikterer, hvad andre må have på og ikke have på, og hvordan man må udtrykke sin tro.
Det skaber en kunstig opdeling i samfundet, synes jeg, mellem dem og os.
I stedet for at forbyde bestemte grupper at leve, som de ønsker, uden at det overhovedet påvirker andre, burde vi bruge kræfterne på at fremme danske værdier som mangfoldighed, tolerance, frihed og ikke mindst ligestilling.
Jeg kan jo også forstå på debatten i dag, at det også er med ligestillingsmæssige argumenter, at man fremsætter det her forslag.
Men jeg har svært ved at forstå, hvordan det på nogen måde kan være et fremskridt for ligestillingen, at vi herinde i den her sal skal beslutte, hvad for noget tøj kvinder må have på og ikke må have på.
Jeg vil til hver en tid forsvare en kvindes ret til at tage sin burka eller niqab af, for jeg er fuldstændig enig med Danmarksdemokraterne i, at vi skal bekæmpe negativ social kontrol.
Men jeg vil til hver en tid også forsvare en kvindes ret til at tage den på, hvis det er det, hun har lyst til.
Jeg synes ikke, det er en opgave for Christiansborg at lovgive om, hvad for noget tøj kvinder iklæder sig.
Ligesom jeg synes, at kvinder selv må bestemme, om de har mavebluse på, når de går i skole, synes jeg også, at man selv må bestemme alt andet tøj, man har på.
Det er sådan, vi har det
Det betyder ikke, at der ikke er problemer med negativ social kontrol, for det kan vi hurtigt blive enige om der er.
Det synes jeg ikke der er nogen tvivl om.
Det er for det første ret veldokumenteret, og det er for det andet noget, som vi har fastslået i den her sal rigtig mange gange er et problem, og det er et problem, som vi gerne vil gøre noget ved.
Jeg tror desværre, at det her beslutningsforslag fra Danmarksdemokraterne kommer til at stride imod hensigten, for hvis hensigten er et opgør med negativ social kontrol, tror jeg desværre, at hvis man bare siger, at nu er det forbudt at komme i skole tildækket, vil de unge kvinder, det drejer sig om, slet ikke komme i skole, for de vil blive holdt hjemme, og det vil forværre situationen.
Det er sådan, vi ser på det i Enhedslisten, og derfor kan vi ikke støtte beslutningsforslaget fra Danmarksdemokraterne, men det tænker jeg heller ikke Danmarksdemokraterne havde regnet med.
Vi vil sådan set gerne være med til at se på, om vi kan skrive os hen imod hinanden i en beretningstekst, men det tror jeg måske også bliver en lille smule svært.
Tak for ordet.